Mazda Xedos 6

Το Mazda Xedos 6 ήταν ένα μεσαίο πολυτελές σεντάν αυτοκίνητο που παρήχθη από την ιαπωνική αυτοκινητοβιομηχανία Mazda, από τον Ιανουάριο του 1992 έως τον Σεπτέμβριο του 1999.

 Ονομασίες και διαθεσιμότητα 

Στην Ιαπωνία και στην Αυστραλία, διατέθηκε αρχικά ως Eunos 500, αντί με το σήμα της Mazda, και από το 1996 έως τη λήξη της παραγωγής του με το σήμα της Mazda και ως Mazda Eunos 500, λόγω του ότι η Mazda απέσυρε την θυγατρική υπο-εταιρεία πολυτελείας Eunos (1989 - 1996). Αντιθέτως, το μοντέλο δεν κυκλοφόρησε ποτέ στις ΗΠΑ και στον Καναδά, καθώς στα κράτη αυτά διατέθηκε μόνο το ακόμα μεγαλύτερο Mazda Xedos 9 και με την ονομασία Mazda Millenia και στα δύο κράτη, με το λανσάρισμα μέσα στο 1994.

Ειδικότερα για την Ευρώπη, η παραγωγή της αριστεροτίμονης εκδοχής ξεκίνησε μόλις τον Ιανουάριο του 1993 και τελικώς έφτασε σε όλες τις αγορές της ηπειρωτικής Ευρώπης μέσα στο ίδιο έτος, ως Mazda Xedos 6. Προηγουμένως, η μοναδική ευρωπαϊκή χώρα εξαγωγής ήταν το Ηνωμένο Βασίλειο, καθώς είχε προηγηθεί χρονικά η δεξιοτίμονη εκδοχή, μολονότι στη βρετανική αγορά διατέθηκε επίσης ως Xedos 6.

Αρχικά, υπήρξαν σχέδια να κυκλοφορήσει και σε μια ακόμα πολυτελέστερη εκδοχή, ως Amati 300, στα πλαίσια της εισαγωγής της Amati, μια προτεινόμενη μάρκα πολυτελείας που ανακοινώθηκε από τη Mazda τον Αύγουστο του 1991. Είχε προγραμματιστεί να ξεκινήσει στα τέλη του 1993 στη Βόρεια Αμερική, ως ανταγωνιστής των ιαπωνικών πολυτελών αυτοκινήτων Acura, Infiniti και Lexus, καθώς και αμερικανικών και ευρωπαϊκών πολυτελών οχημάτων. Ωστόσο, όταν η ιαπωνική οικονομία κατέρρευσε στις αρχές του 1992, η Mazda αντιμετώπισε έλλειψη ρευστότητας και δεν ήταν σε θέση να ολοκληρώσει την ανάπτυξη της μάρκας. Ως αποτέλεσμα, η Mazda ανακοίνωσε την ακύρωση της μάρκας Amati τον Οκτώβριο του 1992.

Η εξωτερική αισθητική του Xedos 6 επαινέθηκε συχνά από τους κριτικούς, με τον Honest John να δηλώνει ότι «θα μπορούσε να ήταν το πρωτότυπο για μια νέα μικρή Jaguar - με αξιοπιστία Mazda». Ωστόσο, το εσωτερικό επικρίθηκε ως σχετικά αδιάφορο.

 Εξοπλισμός 

Το Xedos 6 ήταν διαθέσιμο σε δύο επίπεδα εξοπλισμού:

 Business, με επένδυση Alcantara στο σαλόνι.
 Exclusive, με δερμάτινο σαλόνι.

Ως προαιρετικός εξοπλισμός, υπήρχε cruise control, αυτόματος κλιματισμός, ηλεκτρική ηλιοροφή και 4-τάχυτο αυτόματο κιβώτιο ταχυτήτων, το οποίο ήταν διαθέσιμο σε όλο το σύνολο της παλέτας των κινητήρων.

Τον Αύγουστο του 1994, και οι δύο κινητήρες του Xedos 6 άλλαξαν από Euro 1 σε Euro 2. Τον Αύγουστο του 1996, το λογότυπο της Mazda μπροστά και πίσω άλλαξε.

 Εμπορική πορεία και λόγοι διακοπής 

Πρακτικώς, το Xedos 6 είχε σχεδιαστεί με σκοπό να ανταγωνιστεί τη BMW Σειρά 3, με την οποία και είχε αντίστοιχες εξωτερικές διαστάσεις, ενώ το συγγενικό αλλά μεγαλύτερο Mazda Xedos 9 είχε τον ρόλο του κορυφαίου μοντέλου της Mazda και είχε αντίστοιχες εξωτερικές διαστάσεις με τη BMW Σειρά 5, στοχεύοντας να την ανταγωνιστεί. Τελικώς όμως, οι πωλήσεις και των δύο μοντέλων ήταν πολύ κατώτερες των προσδοκιών και ειδικά μάλιστα το Xedos 9 σημείωσε μηδαμινή εμπορική απήχηση, ιδίως στις εξαγωγικές αγορές, με αποτέλεσμα να μην υπάρξει διάδοχος για κανένα από τα Xedos 6 και Xedos 9, καθώς η Mazda θεώρησε ότι η στρατηγική τοποθέτησης των δύο μοντέλων στην αγορά αποδείχθηκε άστοχη.

Τον Σεπτέμβριο του 1999, η παραγωγή του Xedos 6 διακόπηκε. Δεν υπήρξε διάδοχος ή σχέδια για κάτι τέτοιο. Συνολικά κατασκευάστηκαν 72.101 αντίτυπα σειράς Xedos 6 και Eunos 500. Η δημοφιλέστερη εξαγωγική αγορά ήταν η Γερμανία, όπου πωλήθηκαν γύρω στα 20.000 αντίτυπα του Xedos 6.

 Δείτε επίσης 
 Mazda Xedos 9

 Αναφορές 

 Βιβλιογραφία 
 Automobil Revue. Katalog 1995 & 1996.

 Εξωτερικοί σύνδεσμοι 

 Mazda Xedos 6 (CA-series) versions & types

Κατηγορία:Μοντέλα Mazda
Κατηγορία:Μεσαία αυτοκίνητα
Κατηγορία:Αυτοκίνητα πολυτελείας
Κατηγορία:Αυτοκίνητα ράλλυ